মোদি, পুতিনকে ‘গ্র্যান্ড ওয়েলকাম’! সাংহাইয়ে তৈরি হবে ‘মহাজোট’?

ওয়েব ডেস্ক: ট্রাম্পের শুল্কবৃদ্ধির পরেই বিশ্ব রাজনীতিতে একাধিক নতুন সমীকরণের ইঙ্গিত মিলেছে। এর মধ্যে গুরুত্বপূর্ণ হল ভারত (India), রাশিয়া (Russia) এবং চীনের (China) কৌশলগত সম্পর্কে উন্নতি। এই আবহে আবার চীন সফরে যাচ্ছেন ভারতের প্রধানমন্ত্রী নরেন্দ্র মোদি (Narendra Modi) এবং রুশ প্রেসিডেন্ট ভ্লাদিমির পুতিন (Vladimir Putin)। এই দুই রাষ্ট্রনেতাকে স্বাগত জানাতে তৈরি চীনা প্রেসিডেন্ট শি জিনপিং (Xi Jinping)। আগামী ৩১ অগাস্ট থেকে ১ সেপ্টেম্বর চীনের উত্তরাঞ্চলীয় বন্দরনগরী তিয়ানজিনে অনুষ্ঠিত হতে চলেছে সাংহাই কোঅপারেশন অর্গানাইজেশনের (Shanghai Cooperation Organisation) শীর্ষ সম্মেলন।

এই আঞ্চলিক নিরাপত্তা সম্মেলনে যোগ দিতে যাচ্ছেন বিশ্বের ২০টিরও বেশি দেশের শীর্ষনেতারা। রুশ প্রেসিডেন্ট ভ্লাদিমির পুতিনের পাশাপাশি মধ্য এশিয়া, মধ্যপ্রাচ্য, দক্ষিণ এশিয়া এবং দক্ষিণ-পূর্ব এশিয়ার নেতাদের আমন্ত্রণ জানানো হয়েছে। তবে বিশেষ গুরুত্ব পাচ্ছে ভারতের প্রধানমন্ত্রী নরেন্দ্র মোদির উপস্থিতি। সাত বছরেরও বেশি সময় পর তিনি প্রথমবার চীন সফরে যাচ্ছেন।

আরও পড়ুন: ভারতীয় পণ্যে ৫০ শতাংশ কর, নোটিস জারি ট্রাম্পের

মোদি ও শি জিনপিং সর্বশেষ একই মঞ্চে দেখা করেছিলেন গত বছর রাশিয়ার কাজানে অনুষ্ঠিত ব্রিকস (BRICS) সম্মেলনে। তখন ইউক্রেন যুদ্ধের কারণে পশ্চিমী দেশগুলি পুতিনকে এড়িয়ে চললেও ভারত ও চীনের উপস্থিতি রাশিয়ার জন্য কূটনৈতিক জয় হিসেবে ধরা হয়েছিল। রাশিয়ান দূতাবাস ইতিমধ্যেই ইঙ্গিত দিয়েছে, মস্কো চায় শিগগিরই ভারত-চীন-রাশিয়ার মধ্যে ত্রিপাক্ষিক বৈঠক হোক। এদিকে চীন এই সম্মেলনকে ব্যবহার করতে চাইছে মার্কিন সমর্থক দেশগুলির বিকল্প কাঠামো প্রদর্শনের মঞ্চ হিসেবে।

২০০১ সালে গঠিত হওয়ার পর থেকে সাংহাই কোঅপারেশন অর্গানাইজেশন পরিধি ক্রমাগত বেড়েছে। বর্তমানে এতে ১০টি স্থায়ী সদস্য রাষ্ট্র, এবং আরও ১৬টি পর্যবেক্ষক ও সংলাপভিত্তিক দেশ রয়েছে। নিরাপত্তা ও সন্ত্রাসবাদ মোকাবিলা দিয়ে শুরু হলেও বর্তমানে অর্থনৈতিক ও সামরিক সহযোগিতার বিষয়গুলোও আলোচনায় আসে। তবে সমালোচকদের মতে, বাস্তব সহযোগিতার ক্ষেত্রে এসসিও-এর ভূমিকা এখনও সীমিত। ভারতের সঙ্গে পাকিস্তানের দ্বন্দ্ব এর বড় উদাহরণ। তবু সাম্প্রতিক সময়ে ভারত-চীনের মধ্যে বরফ গলার ইঙ্গিত মিলেছে।