শুল্ক স্থগিত, ভারতের সঙ্গে বাণিজ্য চুক্তির আশা ট্রাম্পের

ওয়েব ডেস্ক: চীন বাদে অন্যান্য দেশের জন্য নয়া শুল্কনীতিকে (US Tariff Policy) ৯০ দিনের জন্য স্থগিত রাখার সিদ্ধান্তে সিলমোহর দিয়েছে ট্রাম্প সরকার। সেই তালিকায় নাম রয়েছে ভারতেরও (India)। অর্থাৎ, ট্রাম্পের (Donald Trump) নতুন শুল্ক নীতি এক্ষুনি লাগু হচ্ছে না ভারতীয় পণ্যের উপর। অন্যদিকে শুল্ক নিয়ে চীনের (China) সঙ্গে রীতিমতো ‘ঠান্ডা লড়াই’ চলছে আমেরিকার। এই অবস্থায় ভারতের সঙ্গে বাণিজ্যের ক্ষেত্রে নতুন করে আশার আলো দেখাল ট্রাম্প সরকার। একইসঙ্গে ভারত-আমেরিকা দ্বিপাক্ষিক বাণিজ্য চুক্তির (India-USA Trade Deal) সম্ভাবনাও প্রবল হয়ে উঠল।

মঙ্গলবার হোয়াইট হাউসে এক সাংবাদিক সম্মেলনে মার্কিন প্রেসিডেন্ট ডোনাল্ড ট্রাম্প স্পষ্ট ইঙ্গিত দেন যে, ভারত ও আমেরিকা- দুই দেশের মধ্যে বাণিজ্য আলোচনা ইতিবাচক পথে এগোচ্ছে। ট্রাম্প বলেন, “ভারতের সঙ্গে আমাদের বাণিজ্য আলোচনা দারুণ ভাবে এগোচ্ছে। আমার ধারণা, আমরা শীঘ্রই একটি গুরুত্বপূর্ণ চুক্তি স্বাক্ষর করতে চলেছি।”

আরও পড়ুন: টানা ৬ দিন, রাত হলেই গুলি ছুঁড়ছে পাক সেনা, জবাব দিচ্ছে ভারতও

এদিন হোয়াইট হাউস থেকে ট্রাম্প আরও জানান, চুক্তির বিষয়ে প্রথম থেকেই আগ্রহ দেখিয়েছে ভারত। তাঁর কথায়, “আপনারা জানেন, তিন সপ্তাহ আগে ভারতের প্রধানমন্ত্রী এখানে এসেছিলেন। তিনি স্পষ্ট জানিয়েছিলেন, ভারত চুক্তি স্বাক্ষর করতে প্রস্তুত।” প্রসঙ্গত, গত ফেব্রুয়ারি মাসেই আমেরিকা সফরে গিয়ে প্রধানমন্ত্রী নরেন্দ্র মোদি আমেরিকার সঙ্গে দ্বিপাক্ষিক বাণিজ্য চুক্তির বিষয়ে ট্রাম্পের সঙ্গে বৈঠক করেছিলেন।

যদিও তার আগে অর্থাৎ, গত ২ এপ্রিল ট্রাম্প প্রশাসন বিভিন্ন দেশের উপর নতুন হারে শুল্ক আরোপের সিদ্ধান্ত নেয়। ভারতের ক্ষেত্রে এই শুল্কের হার ছিল সর্বোচ্চ—২৬ শতাংশ অতিরিক্ত। এর পর এপ্রিলে তিন দিনের সফরে ভারতে এসে মোদির বাসভবনে বৈঠক করেন মার্কিন ভাইস প্রেসিডেন্ট জেডি ভান্স। সরকারি সূত্রের খবর, এই বৈঠকেই দুই দেশের বাণিজ্য আলোচনা নিয়ে সন্তোষ প্রকাশ করা হয় এবং দুই দেশই দ্রুত চুক্তি চূড়ান্তের বিষয়ে একমত হয়।