চীনের পর পাকিস্তানের পাশে দাঁড়াচ্ছে তুরস্ক? জারি হল বিবৃতি

ওয়েব ডেস্ক: পহেলগামে আচমকা নির্বিচারে গুলিবর্ষণ করেছিল জঙ্গিরা। তাতে প্রাণ হারিয়েছিলেন ২৬ জন নিরীহ পর্যটক। আর এবার বদলা নিতে রাতের অন্ধকারে ‘অপারেশন সিঁদুর’ (Operation Sindoor) চালিয়ে নিখুঁতভাবে জঙ্গিদের একাধিক ঘাঁটি গুঁড়িয়ে দিল ভারতীয় সেনা (Indian Army)। এই ঘটনার পর দুই দেশকে সংযম বজায় রাখতে অনুরোধ করেছে একাধিক দেশ। কিন্তু ‘বন্ধুরাষ্ট্র’ হিসেবে চীন (China) আবার পাকিস্তান-ঘেঁষা বিবৃতি দিয়ছে। আর এবার একইরকমভাবে ভারতের ‘অপারেশন সিঁদুর’-এর কড়া নিন্দা করল পাকিস্তানের আরেক বন্ধু দেশ তুরস্ক (Turkey)।

বুধবার রাতে ভারতীয় সেনার ‘অপারেশন সিঁদুর’-এর পর পাকিস্তানের প্রতি সংহতি প্রকাশ করেছে তুরস্ক। ইসলামাবাদে নিযুক্ত তুরস্কের রাষ্ট্রদূত পাকিস্তানের বিদেশমন্ত্রী ইশাক দারের সাথে সাক্ষাৎ করে ভারতের অভিযানের নিন্দা করেন। তুর্কির রাষ্ট্রদূত এই হামলাকে পাকিস্তানের সার্বভৌমত্বের ‘উদ্বৃত্ত লঙ্ঘন’ বলে আখ্যা দেন। পাকিস্তানের পররাষ্ট্র মন্ত্রক এক্স হ্যান্ডেলে জানায়, উভয় দেশই আঞ্চলিক নিরাপত্তা নিয়ে গভীর আলোচনা করেছে এবং ঘনিষ্ঠতার প্রতিশ্রুতি দিয়েছে।

আরও পড়ুন: ‘অপারেশন সিঁদুর’ দুঃখজনক! কড়া প্রতিক্রিয়া ‘পাক-বন্ধু’ চীনের

এক্স হ্যান্ডেলের পোস্টে পাকিস্তানের তরফে লেখা হয়েছে, “পাকিস্তানের সার্বভৌমত্ব লঙ্ঘন এবং নিরীহ নাগরিকদের হত্যার বিরুদ্ধে বিনা উস্কানিতে ভারতের আগ্রাসনের বিরুদ্ধে পাকিস্তানের সঙ্গে সংহতি প্রকাশ করতে তুরস্কের বিদেশমন্ত্রী পাক বিদেশমন্ত্রীকে ফোন করেছেন। তিনি অবনতিশীল আঞ্চলিক নিরাপত্তা পরিস্থিতির উপর উদ্বেগ প্রকাশ করেছেন।”

অন্যদিকে আবার চীনের বিদেশমন্ত্রকের মুখপাত্র এক বিবৃতিতে বলেন, “আজ ভোরে ভারত যে সেনা অভিযান চালিয়েছে, তা দুঃখজনক। বর্তমান পরিস্থিতি নিয়ে উদ্বিগ্ন আমরা। ভারত এবং পাকিস্তান চিরকাল পরস্পরের প্রতিবেশী হিসেবেই বিরাজ করবে। তারা চীনেরও প্রতিবেশী। চীন সব রকমের সন্ত্রাসের বিরোধী। দু’পক্ষের কাছেই আবেদন, বৃহত্তর স্বার্থে, শান্তি ও স্থিতিশীলতার জন্য সংযত থাকুন, এমন কিছু করবেন না, যাতে পরিস্থিতি আরও জটিল হয়ে ওঠে।”