চীনকে ‘ওপেন চ্যালেঞ্জ’! ট্রাম্পকেও পাল্টা হুঁশিয়ারি বেজিংয়ের

ওয়েব ডেস্ক: ফের চীনের (China) বিরুদ্ধে কড়া সুরে হুঁশিয়ারি দিলেন মার্কিন প্রেসিডেন্ট ডোনাল্ড ট্রাম্প (Donald Trump)। সম্প্রতি তিনি স্পষ্ট জানিয়েছেন, চীন যদি আমেরিকাকে (USA) রেয়ার আর্থ মেটেরিয়াল (Rare Earth Material) ও প্রাকৃতিক চুম্বক (Natural Magnet) রফতানি বন্ধ করে, তাহলে আমেরিকাও চীনের বিরুদ্ধে পাল্টা পদক্ষেপ নেবে। এমনটা হলে চীনের অসামরিক বিমান পরিবহন কার্যত অচল হয়ে পড়তে পারে বলে হুঁশিয়ারি দিলেন ট্রাম্প।

ট্রাম্পের বক্তব্য অনুযায়ী, বর্তমানে চীনের হাতে থাকা প্রায় ২০০-র বেশি বাণিজ্যিক বিমান, যা আমেরিকান কোম্পানি ‘বোয়িং’ থেকে কেনা হয়েছে, সেগুলির রক্ষণাবেক্ষণ সম্পূর্ণরূপে নির্ভর করে আমেরিকার উপর। যদি চীন এখন রেয়ার আর্থ রফতানি বন্ধ করে, তাহলে আমেরিকাও বিমানের জন্য প্রয়োজনীয় স্পেয়ার পার্টস সরবরাহ বন্ধ করে দেবে। এর ফলে ওই বিমানগুলি পরিষেবার অযোগ্য হয়ে পড়বে এবং চীনের বিমান পরিবহন ব্যবস্থায় বড় ধরনের প্রভাব পড়বে বলে দাবি করেন মার্কিন প্রেসিডেন্ট।

আরও পড়ুন: মোদি, পুতিনকে ‘গ্র্যান্ড ওয়েলকাম’! সাংহাইয়ে তৈরি হবে ‘মহাজোট’?

শুধু তাই নয়, ট্রাম্প আরও হুমকি দিয়েছেন, চীনা পণ্যের উপর ২০০ শতাংশ পর্যন্ত শুল্ক চাপানো হতে পারে। অর্থাৎ, আমেরিকার উপর পদক্ষেপ নিলে আমেরিকাও চীনের বিরুদ্ধে পাল্টা একাধিক পদক্ষেপ নিতে পারে, সেটাই স্পষ্ট করলেন ট্রাম্প। এটিকে দুই দেশের মধ্যে নতুন করে বাণিজ্যিক সংঘাতের ইঙ্গিত বলেই দেখছেন বিশ্লেষকরা।

তবে ট্রাম্পের এই হুমকিকে পাত্তা দিতে নারাজ বেজিং। চীন স্পষ্ট জানিয়েছে, তারা মার্কিনি চাপের সামনে মাথা নত করবে না। সেন্টার ফর চায়না অ্যান্ড গ্লোবালাইজেশনের প্রেসিডেন্ট হেনরি ওয়াঙ মন্তব্য করেছেন, “যদি আমেরিকা পারস্পরিক বোঝাপড়া ও বন্ধুত্বপূর্ণ আচরণ না করে, তবে সহযোগিতার হাত বাড়ানো সম্ভব নয়।” এই অবস্থায় দুই দেশের এই কূটনৈতিক সংঘাত আন্তর্জাতিক বাণিজ্যকেও প্রভাবিত করতে পারে বলে আশঙ্কা করছেন বিশেষজ্ঞরা।