‘অপারেশন সিঁদুর’ আবহে ২ দেশকে ‘শান্তির বার্তা’ দিল জাপান

ওয়েব ডেস্ক: কাশ্মীরের পহেলগামে আচমকা নির্বিচারে গুলিবর্ষণ করেছিল জঙ্গিরা। তাতে প্রাণ হারিয়েছিলেন ২৬ জন নিরীহ পর্যটক। আর এবার বদলা নিতে রাতের অন্ধকারে ‘অপারেশন সিঁদুর’ (Operation Sindoor) চালিয়ে নিখুঁতভাবে জঙ্গিদের একাধিক ঘাঁটি গুঁড়িয়ে দিল ভারতীয় সেনা (Indian Army)। এই ঘটনার পর দুই দেশকে সংযম বজায় রাখতে অনুরোধ করেছে আমেরিকা, সংযুক্ত আরও আমিরশাহি সহ একাধিক দেশ।

এই পরিস্থিতিতে জাপানের (Japan) তরফেও এল সংযম বজায় রাখার বার্তা। জাপানের তরফে একটি বিবৃতি জারি করে বলে হয়, ‘আমরা খুবই চিন্তিত, কারণ এই ঘটনাটি পাল্টা আক্রমণ উসকে দিতে পারে এবং বড় ধরনের যুদ্ধের দিকে যেতে পারে। দক্ষিণ এশিয়ায় শান্তি বজায় রাখতে আমরা জোর দিয়ে বলছি—ভারত ও পাকিস্তান, দু’দেশই সংযম দেখাক এবং কথা বলার মাধ্যমে পরিস্থিতি শান্ত করুক।’

আরও পড়ুন: চীনের পর পাকিস্তানের পাশে দাঁড়াচ্ছে তুরস্ক? জারি হল বিবৃতি

উল্লেখ্য, এই ঘটনার প্রেক্ষিতে চীনের (China) বিদেশমন্ত্রকের মুখপাত্র এক বিবৃতিতে বলেন, “আজ ভোরে ভারত যে সেনা অভিযান চালিয়েছে, তা দুঃখজনক। বর্তমান পরিস্থিতি নিয়ে উদ্বিগ্ন আমরা। ভারত এবং পাকিস্তান চিরকাল পরস্পরের প্রতিবেশী হিসেবেই বিরাজ করবে। তারা চীনেরও প্রতিবেশী। চীন সব রকমের সন্ত্রাসের বিরোধী। দু’পক্ষের কাছেই আবেদন, বৃহত্তর স্বার্থে, শান্তি ও স্থিতিশীলতার জন্য সংযত থাকুন, এমন কিছু করবেন না, যাতে পরিস্থিতি আরও জটিল হয়ে ওঠে।”

অন্যদিকে পাকিস্তান জানিয়েছে যে তুরস্কের (Turkey) তরফে এই ঘটনার নিন্দা করা হয়েছে। একটি সোশ্যাল মিডিয়া পোস্টের মাধ্যমে পাকিস্তান জানিয়েছে, ‘পাকিস্তানের সার্বভৌমত্ব লঙ্ঘন এবং নিরীহ নাগরিকদের হত্যার বিরুদ্ধে বিনা উস্কানিতে ভারতের আগ্রাসনের বিরুদ্ধে পাকিস্তানের সঙ্গে সংহতি প্রকাশ করতে তুরস্কের বিদেশমন্ত্রী পাক বিদেশমন্ত্রীকে ফোন করেছেন। তিনি অবনতিশীল আঞ্চলিক নিরাপত্তা পরিস্থিতির উপর উদ্বেগ প্রকাশ করেছেন।’