ভয়াবহ দুর্ঘটনা চীনে! সেতু ভেঙে মৃত ৭

ওয়েব ডেস্ক : ভয়াবহ দুর্ঘটনা চীনে (China)। নির্মাণ কাজ চলাকালীন ভেঙে পড়ল ব্রিজ (Bridge Collapsed)! দুর্ঘটনায় মৃত্যু হল ৭ জনের। শুক্রবার ভয়াবহ এই দুর্ঘটনাটি ঘটেছে চীনের কিংহাই প্রদেশে। তবে নির্মাণকাজ চলাকালীন কীভাবে ভেঙে পড়ল ব্রিজটি তা খতিয়ে দেখছে প্রশাসন।

জানা গিয়েছে, চীনের জিয়ানঝা কাউন্টির সীমান্তে অবস্থিত ছিল এই সেতুটি। কিংহাই প্রদেশকে হলুদ নদীর সঙ্গে যুক্ত করত এই সেতুটি। সূত্রের খবর, অন্য়ান্য দিনের মতো শুক্রবারও ব্রিজটিতে নির্মাণের কাজ চলছিল। সেখানে সেই সময় উপস্থিত ছিলেন ১৫ জন শ্রমিক ও একজন ম্যানেজার। কিন্তু ভোর তিনটে নাগাদ সেটি হুড়মুড়িয়ে ভেঙে পড়ে বলে খবর। তার জেরে ৭ জনের মৃত্যু হয়েছে বলে জানা যাচ্ছে। ঘটনায় অনেকে নিখোঁজ বলে জানা যাচ্ছে। ফলে এই ঘটনায় মৃতের সংখ্যা বাড়তে পারে বলে আশঙ্কা করা হচ্ছে।

আরও খবর : ‘খুলে দেওয়া হবে নরকের দরজা’! হামাসকে চূড়ান্ত হুমকি ইজরায়েলের

এই সেতু ভেঙে পড়ার দৃশ্য ইতিমধ্যে ভাইরাল হয়েছে সোশাল মিডিয়ায়। যেখানে দেখা গিয়েছে, দাঁড়িয়ে থাকা ব্রিজটি হঠাৎ করে ভেঙে পড়ছে। এই ঘটনার পরই দ্রুত শুরু হয় উদ্ধারকার্য । তবে ঘটনায় প্রাণ হারান ৭ জন। অন্যদিকে নদীতে পড়ে যাওয়া বাকি শ্রমিকদের খুঁজে পেতে পাঠানো হয়েছে টাস্কফোর্সকে। ঘটনাস্থল খতিয়ে দেখতে পাঠানো হয়েছে বিপুল সংখ্যায় উদ্ধারকারী দলকেও।

প্রসঙ্গত, এই ধরণের দুর্ঘটনার কথা চীনে (China) নতুন নয়। ২০২৪ সালে দক্ষিণ চীনের শেনজেন শহরে একটি প্রধান রেলপথের নির্মাণস্থলে ধস নেমেছিল। সেই কারণে নিখোঁজ হয়েছিলেন ১৩ জন। তবে তাঁদের খোঁজ এখনও পাওয়া যায়নি বলে খবর।