চীনা সস্তা ইস্পাত আমদানি ঠেকাতে কড়া পদক্ষেপ কেন্দ্রের!

ওয়েব ডেস্ক : চীন (China) থেকে কম দামে ইস্পাত (Steel) আমদানির বাড়বাড়ন্ত ঠেকাতে বড় সিদ্ধান্ত নিল কেন্দ্রীয় সরকার (Central Government)। অর্থ মন্ত্রকের জারি করা এক নির্দেশিকা অনুযায়ী, আগামী তিন বছরের জন্য নির্দিষ্ট কিছু ইস্পাত পণ্যের উপর ১১ থেকে ১২ শতাংশ পর্যন্ত আমদানি শুল্ক আরোপ করা হল।

সরকারি নির্দেশ অনুযায়ী, প্রথম বছরে ইস্পাত আমদানির উপর ১২ শতাংশ শুল্ক (Traffic) বসানো হবে। পরবর্তী বছরে সেই হার সামান্য কমিয়ে ১১.৫ শতাংশ করা হবে। তৃতীয় বছরে তা আরও কমে দাঁড়াবে ১১ শতাংশে। সরকারের এই পদক্ষেপকে চীন থেকে আসা কমদামি ইস্পাতের ঢল নিয়ন্ত্রণের চেষ্টা হিসেবেই দেখছেন শিল্পমহলের একাংশ।

আরও খবর : জাপানকে টেক্কা দিল দেশ! বিশ্বের চতুর্থ বৃহত্তম অর্থনীতির দেশ ভারত

সম্প্রতি ভারতীয় বাজারে চীনা ইস্পাত আমদানি দ্রুত বেড়েছে, যার ফলে দেশীয় ইস্পাত উৎপাদকরা চাপের মুখে পড়ছেন বলে অভিযোগ উঠছিল। সরকারি নথিতে উল্লেখ করা হয়েছে, হঠাৎ করে এবং অস্বাভাবিক হারে ইস্পাত আমদানি বেড়ে যাওয়ায় দেশীয় শিল্পের মারাত্মক ক্ষতির আশঙ্কা তৈরি হয়েছে। এই পরিস্থিতিতে দেশীয় উৎপাদকদের সুরক্ষা দিতেই ‘সেফগার্ড ডিউটি’ আরোপের প্রয়োজন দেখা দিয়েছে বলে ব্যাখ্যা দিয়েছে কেন্দ্র। নির্দেশিকায় আরও বলা হয়েছে, ডিরেক্টর জেনারেল অব ট্রেড রেমেডিজের রিপোর্ট খতিয়ে দেখার পরই এই সিদ্ধান্ত নেওয়া হয়েছে। সরকারের দাবি, এই শুল্ক আরোপের মাধ্যমে দেশের ইস্পাত শিল্পকে রক্ষা করা সম্ভব হবে এবং বাজারে অস্বাস্থ্যকর প্রতিযোগিতা কিছুটা হলেও নিয়ন্ত্রণে আসবে।

তবে এই শুল্ক সব দেশের ক্ষেত্রে প্রযোজ্য নয়। কিছু উন্নয়নশীল দেশকে এই সিদ্ধান্তের আওতার বাইরে রাখা হয়েছে। যদিও চীন (China), ভিয়েতনাম (Vietnam) এবং নেপাল (Nepal) থেকে আসা ইস্পাত আমদানির ক্ষেত্রে এই শুল্ক কার্যকর হবে। পাশাপাশি, স্টেনলেস স্টিল-সহ কিছু বিশেষ ধরনের ইস্পাত পণ্যকে এই শুল্কের বাইরে রাখা হয়েছে বলে জানানো হয়েছে।

উল্লেখযোগ্যভাবে, এর আগেও চলতি বছরের এপ্রিল মাসে সরকার ২০০ দিনের জন্য ১২ শতাংশ হারে অন্তর্বর্তী সুরক্ষা শুল্ক আরোপ করেছিল। এবার সেই ব্যবস্থাকেই দীর্ঘমেয়াদি রূপ দিয়ে তিন বছরের জন্য কার্যকর করা হল।

দেখুন অন্য খবর :